Vrou beseer tydens petrolbom-aanval in Pretoria-Spar(Foto verskaf deur Best Care) ŉ Tuisverpleegster, vermoedelik in haar 70’s, is Woensdagmiddag beseer toe ŉ petrolbom in ŉ Spar in Les Marais in Pretoria se Moot-gebied ontplof het. Xander Loubser, van Best Care-nooddienste, het gesê die petrolbom is by die ingang van die winkel ingegooi en het ‘n brand veroorsaak. Die voorval het omstreeks 15:25 plaasgevind. “Die vrou het eerstegraadse brandwonde aan haar been opgedoen,” het Loubser gesê. Sy is vir pyn en skok op die toneel behandel deur Ambu-Link en daarna na ŉ nabygeleë privaat hospitaal geneem. “Die situasie is onder beheer en word tans ondersoek,” het Loubser bygevoeg. Volgens hom was die SAPD, brandweer en nooddienste baie vinnig op die toneel. Annelien Harvey, ŉ vrywilliger van TEAM, wat gemeenskapspolisiëringsforums (GPF) en sekuriteitsmaatskappye en lede van die SAPD insluit, het gesê SDS-sekuriteit en Brinant-sekuriteit het vinnig reageer op inligting dat die verdagte in ŉ rooi Opel Astra van die toneel gevlug het. “Hulle het hom opgemerk waar hy in 4de Laan naby Laerskool Boerefort in ŉ erf ingery het. Ná ondervraging het hy skuld beken en hy is aan Wonderboom SAPD oorgegee en hy is in hegtenis geneem.” Maroela Media wag vir terugvoer van die polisie.